**Byudvikling ved erhvervshavnen!**

Skive er omgivet af fjord, der er Karup Å og masser af grønne områder. Så på mange måder burde vi have mulighed for at have mange attraktive steder at bo.

Men vi er en kommune, der er presset af en nedgang i indbyggertallet. Det er noget, vi er nødt til at tage seriøst og gøre noget ved.

Vi har i området ved erhvervshavnen i Skive nogle fantastiske omgivelser med fjord, Karup Å og skov. Her er en unik mulighed for at skabe en attraktiv bydel i Skive. Der mangler en visionær plan for, hvordan området kan udnyttes bedre til bl.a. beboelse. Det kan være i selve havnebassinet eller de omkringliggende erhvervsområder omkring havnen og dyrskuepladsen, der kan bruges til at etablere et område med lejligheder, butikker og cafeer.

Mange kommuner er allerede langt med at omdanne store dele af deres erhvervshavne til beboelse og nye bydele. Det er projekter, hvor jeg tror mange har tænkt, at det ikke kan lade sig gøre. Vi kan vælge at blive ved at afvente og se tiden an, eller vi kan tage kampen op og turde tænke visionært i forhold til at udvikle Skive i området ved erhvervshavnen.

Vi skal være en kommune, som folk ønsker at bosætte sig i, når de flytter til landsdelen. Det er vigtigt, der er attraktive beboelsesområder i Skive Kommune.